রাজশাহী বিশ্ববিদ্যালয়
ব্রিটিশ যুগে রাজশাহী অঞ্চলের শিক্ষাদীক্ষা উন্নয়নের জন্য ১৮৭৩ সালে প্রতিষ্ঠিত হয় রাজশাহী কলেজ৷ সে সময়ে রাজশাহী কলেজে আইন বিভাগসহ পোস্ট গ্রাজুয়েট শ্রেণী চালু করা হয়৷ কিন্ত এর কিছুদিন পরেই বন্ধ হয়ে যায় এসব কার্যক্রম৷ সে সময়েই রাজশাহীতে একটি নতুন বিশ্ববিদ্যালয় স্থাপনের প্রয়োজন অনুভূত হয়৷ ১৯৪৭ সালে দেশ বিভাগের পর পাকিস্তান সরকার দেশের সব কলেজ ঢাকা বিশ্ববিদ্যালয়ের অধিভুক্ত করার প্রক্রিয়া শুরু করে৷ রাজশাহীতে এ সময় স্যাডলার কমিশনের সুপারিশ অনুযায়ী বিশ্ববিদ্যালয় প্রতিষ্ঠার পক্ষে আন্দোলন শুরু হয়৷
ভাষা আন্দোলনের কিছুদিন আগ থেকেই মূলত রাজশাহীতে বিশ্ববিদ্যালয় প্রতিষ্ঠার আন্দোলন শুরু হয়৷ ১৯৫০ সালের ১৫ নভেম্বর রাজশাহীর বিশিষ্ট ব্যাক্তিদের নিয়ে ৬৪ সদস্য বিশিষ্ট একটি কমিটি গঠন করা হয়৷ রাজশাহীতে বিশ্ববিদ্যালয় ও মেডিকেল কলেজ স্থাপনের জন্য সর্বপ্রথম জনসভা অনুষ্ঠিত হয় ১৯৫২ সালের ১০ ফেব্রুয়ারি রাজশাহী শহরের ভুবন মোহন পার্কে ৷ প্রথম দাবি অবশ্য ওঠে রাজশাহী কলেজেই৷ ১৯৫২ সালের ৬ ফেব্রুয়ারি শহরের সব শিক্ষাপ্রতিষ্ঠানের শিক্ষার্থীরা রাজশাহী কলেজ প্রাঙ্গনে সমবেত হয়ে রাজশাহী বিশ্ববিদ্যালয় অধ্যাদেশ পাস করার দাবি তোলে৷
নর্থ বেঙ্গল ইন্টারন্যাশনাল ইউনিভার্সিটি
নর্থ বেঙ্গল ইন্টারন্যাশনাল ইউনিভার্সিটি বা এনবিআইইউ () ২০১৩ সালের ১৫ সেপ্টেম্বর তারিখে স্থাপিত বাংলাদেশের একটি বেসরকারি বিশ্ববিদ্যালয়। এটি রাজশাহী শহরের আলুপট্টিতে দৈনিক বার্তা কমপ্লেক্সে অবস্থিত। বাংলাদেশ বিশ্ববিদ্যালয় মঞ্জুরি কমিশন ও শিক্ষা মন্ত্রণালয় কর্তৃক স্বীকৃত রাজশাহী মহানগরীতে অনুমোদিত বেসরকারি বিশ্ববিদ্যালয়ের মধ্যে এটি একটি পূর্ণাঙ্গ বিশ্ববিদ্যালয়। শুরুতে বিনোদপুরস্থ ৪২ ক্ষণিকা রাজশাহীতে এর প্রশাসনিক কার্যক্রম চালু হয়। পরবর্তীতে দৈনিক বার্তা কমপ্লেক্সের ৪র্থ-৫ম তলায় এর একাডেমিক ও প্রশাসনিক উভয় কার্যক্রম শুরু করে।